Ҡаты һуғыштан һуң һалдаттарға ял бирҙеләр. Әммә оҙаҡҡа түгел. Сөнки немецтар, стратегик яҡтан мөһим ҡалҡыулыҡтың ҡулдан ысҡыныуына риза булмайынса, контратакаға күтәреләсәк. Һуғыш тынып торған арала һалдаттар ата-әсәләренә, һөйгән йәрҙәренә, ҡатындарына хат яҙырға тотона. Сынтимер ҙә Гөлбоҫтанға хат яҙҙы. “Нурлы ҡарашың, мөләйем йылмайыуҙарың күҙ алдымдан китмәй. Ә инде йылмайған саҡтағы матур ирендәреңде мәңге оноторлоҡ түгел. Үҙемдең хеҙмәтем тураһында бер нисә һүҙ. Ҡыш башланды. Тар, төтөнгә тулған землянкаларҙа, ҡышҡы һыуыҡ окоптарҙа ятабыҙ. Төндә нимә бар, шуның менән төрөнөп ятабыҙ. Аслыҡ беҙҙең айырылмаҫ юлдашыбыҙға әүерелде. Ҡайһы саҡта көнөнә бер генә ашаған саҡтар була”, — тип яҙҙы ул ҡатынына.